SANParke maak gereed vir talle kansellasies | Maroela Media
SANParke maak gereed vir talle kansellasies
Na aanleiding van verskeie reisbeperkings wat reeds ingestel is in reaksie op die nuwe Omikron-koronavirusvariant maak Suid-Afrikaanse Nasionale Parke (SANParke) hom gereed vir massabesprekingswysigings van besoekers van verskeie lande regoor die wêreld.
Volgens Hapiloe Sello, SANParke se uitvoerende bestuurder van toerisme-ontwikkeling en -bemarking, vereis hierdie ongelukkige verwikkelinge 'n proaktiewe benadering om nadelige impak op kliënte te verminder.
"SANParke het besluit dat kliënte van die lande wat 'n reisverbod na Suid-Afrika ingestel het en wat reeds besprekings gedoen het, geen fooie of boetes sal betaal vir wysigings en uitstel vir 'n tydperk van 12 maande vanaf 26 November tot tyd en wyl die reisverbod opgehef word nie," het Sello gesê.
"Kliënte wat deur die reisbeperkings geraak is, is welkom om ons besprekingskantore te kontak om hul besprekings na latere datums uit te stel. Ons moedig gaste aan om te kies dat SANParke hul deposito's behou totdat hulle seker is oor hul reisplanne. Kansellasies en terugbetalings moet as 'n laaste uitweg oorweeg word."
Sello sê kansellasies weens ander redes buiten die reisverbod sal steeds aan die standaard kansellasiebepalings en -voorwaardes onderwerp word.
"Ons wil ons besoekers, veral plaaslike reisigers, verseker dat ons nasionale parke hierdie feestyd oop bly en heel waarskynlik een van die veiligste bestemmings is om te besoek."
Covid-19: 61 positief in Nederland ná vlugte uit SA
Hoekom is almal so bang? Jy is geënt of nie geënt en gaan die storm tegemoet soos die Vlieënde Hollander. Hoe langer ons bang is, hoe meer skade berokken onsself en ons naaste.
En so duik die toeriste bedryf al weer in die grond in. Als voel maar net te toevallig, veral na die baie vroeë waarskuwing deur die regering, dat die 4de vlaag gaan begin reg in die begin van Desember. Soveel skade word aangerig.